ดอลล์แข็งค่าหลังตัวเลขผู้ขอรับสวัสดิการว่างงานสหรัฐยังต่ำ
ดอลลาร์สหรัฐปรับตัวขึ้นเมื่อเทียบสกุลเงินหลักอื่นๆเมื่อคืนนี้ (9 เม.ย.) เนื่องจากนักลงทุนขานรับข้อมูลผู้ขอรับสวัสดิการว่างงานที่ยังคงอยู่ในระดับต่ำ ซึ่งช่วยหนุนมุมมองเกี่ยวกับการปรับขึ้นอัตราดอกเบี้ยของสหรัฐภายในปีนี้
10 เม.ย. 2558

สำนักข่าวอินโฟเควสท์รายงานว่า ดอลลาร์สหรัฐปรับตัวขึ้นเมื่อเทียบสกุลเงินหลักอื่นๆเมื่อคืนนี้ (9 เม.ย.) เนื่องจากนักลงทุนขานรับข้อมูลผู้ขอรับสวัสดิการว่างงานที่ยังคงอยู่ในระดับต่ำ ซึ่งช่วยหนุนมุมมองเกี่ยวกับการปรับขึ้นอัตราดอกเบี้ยของสหรัฐภายในปีนี้
ทั้งนี้ ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0640 ดอลลาร์สหรัฐ จาก 1.0799 ดอลลาร์สหรัฐ ขณะที่เงินปอนด์ลดลงที่ 1.4695 ดอลลาร์สหรัฐ จากระดับ 1.4885 ดอลลาร์สหรัฐ, ค่าเงินดอลลาร์สหรัฐปรับขึ้นเทียบกับสกุลเงินเยนที่ 120.68 เยน เทียบกับระดับ 119.99 เยน และเพิ่มขึ้นเมื่อเทียบกับฟรังก์สวิสที่ระดับ 0.9787 ฟรังก์ จาก 0.9648 ฟรังก์ และค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7688 ดอลลาร์สหรัฐ จากระดับ 0.7704 ดอลลาร์
ดอลลาร์สหรัฐปรับตัวแข็งแกร่ง เนื่องจากนักลงทุนมีมุมมองเชิงบวกเกี่ยวกับข้อมูลแรงงานของสหรัฐ หลังกระทรวงแรงงานสหรัฐเปิดเผยเมื่อคืนนี้ว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 4 เม.ย. เพิ่มขึ้น 14,000 ราย สู่ระดับ 281,000 ราย ซึ่งใกล้เคียงกับการคาดการณ์ของนักวิเคราะห์
ส่วนจำนวนผู้ขอรับสวัสดิการว่างงานครั้งแรกโดยเฉลี่ย 4 สัปดาห์ ซึ่งสามารถวัดแนวโน้มตลาดแรงงานได้ดีกว่าเพราะมีความผันผวนน้อยกว่าตัวเลขรายสัปดาห์นั้น ลดลง 3,000 ราย อยู่ที่ระดับ 282,250 ราย ซึ่งเป็นระดับต่ำสุดนับตั้งแต่เดือนมิ.ย.2543
นอกจากนี้ นักลงทุนยังมองว่าแม้รายงานการประชุมนโยบายการเงินประจำวันที่ 17-18 มี.ค.ของธนาคารกลางสหรัฐ (FED) แสดงให้เห็นว่าเจ้าหน้าที่เฟดมีความคิดเห็นที่แตกต่างกันในประเด็นเกี่ยวกับการปรับขึ้นอัตราดอกเบี้ยในเดือนมิ.ย. แต่ก็ยังคงมีการคาดการณ์เกี่ยวกับการปรับขึ้นอัตราดอกเบี้ยในปีนี้ ซึ่งเป็นปัจจัยที่ช่วยหนุนดอลลาร์สหรัฐ